Махуэшхуэм пожьэ
КъБР-м ЩэнхабзэмкIэ и министерствэмрэ Лъэпкъ музеймрэ къызэрагъэпэща гъэлъэгъуэныгъэ гъэщIэгъуэн дыгъуасэ Налшык къыщызэIуахащ.
Мазэм щIигъукIэ (мэлыжьыхьым и 24-м щегъэжьауэ накъыгъэм и 28 пщIондэ) Лъэпкъ музейм щекIуэкIыну гъэлъэгъуэныгъэр Адыгэ ныпым теухуащ. ГуфIэгъуэ зэIущIэр къыщызэIуихым, музейм и унафэщI НакIэ Феликс жиIащ Адыгэ ныпым и махуэшхуэр гъэлъэпIэным ирихьэлIэу къызэрагъэпэща гъэлъэгъуэныгъэмкIэ лъэпкъ ныпым и мыхьэнэр, и тхыдэр, адыгэ лIакъуэхэм зэрахьэу щыта дамыгъэхэр цIыхухэм ягу къагъэкIыжын мурадкIэ утыку къызэрырахьар. Апхуэдэу НакIэм къыхигъэщащ ди лъэпкъэгъухэр щыпсэу щIыпIэ псоми зэхуэдэу нобэ адыгэ нып удзыфэр, шабзэшищрэ вагъуэ 12-рэ зытетыр, зэрызэрахьэр.
Гъэлъэгъуэныгъэр къыщызэIуахым кърихьэлIахэм я пащхьэ къыщыпсэлъащ КъБР-м щэнхабзэмкIэ и министрым и къуэ- дзэ Тау Ритэ, КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и къэрал комитетым и унафэщI КIурашын Анзор, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КПРФ-м и фракцэу КъБР-м и Парламентым хэтым и унафэщI Пащты Борис, КъБР-м щыIэ Адыгэ жылагъуэ зэгухьэныгъэхэм я зэзыгъэуIу советым и унафэщI Къалмыкъ Жылэбий сымэ, нэгъуэщIхэри.
ГуфIэгъуэ зэхыхьэр ягъэдэхащ Налшык къалэ дэт 56-нэ сабий гъэсапIэм щыщ цIыкIухэм я къэфэкIэм, ГъуазджэмкIэ колледжым и студентхэм ягъэзэщIа уэрэдхэм, модельер IэщIагъэм зыхуэзыгъасэ ныбжьыщIэхэм ягъэлъэгъуа фащэ дахэхэм.
Гъэлъэгъуэныгъэр гъэщIэгъуэн икIи купщIафIэ зыщIхэм ящыщт пасэрей тхылъхэм кърахыжа адыгэ нып сурэтхэмрэ илъэс мини 6 и пэкIэ адыгэхэм нып папщIэу зэрахьэу щытахэм я теплъэхэмрэ ятеухуа тхыгъэ кIэщIхэмрэ.
КЪАРДЭН Нинэ.
